Karsten Nonbo (V), 2003-02-25:
Jacob Buksti
, så vi ikke skal slå hinanden i hovedet med små stigninger, for de har jo været der indimellem.
Det er nok desværre tilfældighedernes spil, men en god indsats er med til at forringe tilfældighederne og dermed mulighederne.
Jeg vil gerne takke forespørgerne, fordi de har givet anledning til den debat, vi får her i dag.
Jeg vil gøre mit til, at vi får en god og konstruktiv debat.
Vort fælles mål er jo, at vi får nedbragt antallet af dræbte og kvæstede i trafikken.
Det mål tror jeg vi alle er enige om.
Måske er der så forskel på vej og virkemidler, men det er mit håb, at vi vil lytte til hinanden, så debatten ikke bare efterlader nogle kvæstede synspunkter, men flyder med konstruktive forslag.
Lad mig så fra starten for at bidrage med lidt indrømmelser sige, at der desværre gik lang tid, inden vi fik Færdselssikkerhedskommissionen i arbejdstøjet efter regeringsskiftet.
Men det var også et sammenfald af uheldige omstændigheder.
Der var gået lang tid siden sidste møde, og så tillod den daværende statsminister sig at udskrive valg, da det næste møde skulle være holdt.
Det betød, at der efter regeringsskiftet gik så lang tid.
Justitsministeren var ny på området og havde masser at lave, og så kunne det måske være, at justitsministeren var i den situation, at der ikke umiddelbart var et oplagt emne.
Så der gik et stykke tid, inden jeg blev udpeget.
Men nu er jeg her, og det er jeg glad for, og det vil jeg takke for, og jeg vil strække hånden frem til et godt samarbejde i fremtiden.
Jeg kunne ved min tiltræden som noget af det første konstatere, at der lå et fantastisk godt redskab i det materiale, den tidligere Færdselssikkerhedskommission havde lavet med 62 gode forslag, som lige er til at samle op og arbejde videre på.
Det vil jeg gerne takke de tidligere formænd, både hr. Helge Adam Møller og fru Dorte Bennedsen, for at have været medvirkende til sammen med de øvrige medlemmer af kommissionen.
Når jeg nu har redegjort for stilstanden i starten, vil jeg sige, at det glæder mig, at hverken den tidligere eller den nuværende regering har ligget stille i den periode, hvor kommissionen ligesom har samlet sig selv op. Jeg konstaterer med glæde, at vi har fået indført nogle af de 62 forslag.
Det gælder prøvekørekortet, og nu går vi så hen og udvider det fra 2 til 3 år i det kommende L 2 om motorvejene.
Der er desværre, som det fremgår af rapporten, nogle, som ligger fuldkommen uden for pædagogisk rækkevidde.
Det er for dem nærmest en livsstil at køre med høje hastigheder.
Det koster for mange dræbte, og dem skal vi så nok ramme på kørekortet.
Som justitsministeren var inde på, har vi fået AKT-kontrollen med en internetangivelse.
Det betyder, at på de farlige skoleveje og dér, hvor beboerne er utrygge på andre områder, får man virkelig gjort noget.
Vi har fået udbredt - og det skal vi gøre i fremtiden -
de dynamiske hastighedsvisere noget bedre, og det burde nok i visse byer følges op af AKT-kontrol, for der findes også de unge bilister, som tror, at det er med den som med mukkerten i Tivoli, at det gælder om at banke helt i bund og få et højt tal, og det er så absolut ikke det, det drejer sig om.
Vi er på vej med Waageudvalget om efterforskning og sanktioner ved spirituskørsel.
Vi har så sent som i går konfirmeret et forslag fra kørelærerne om en bedre kørelæreruddannelse.
Vi skal arbejde på at få mere informativ ulykkesstatistik i samarbejde med sygehusene, og her vil jeg gerne takke sygehusene for en god medvirken.
Jeg vil ikke gå ind i nogen egentlig økonomidebat, som justitsministeren har rejst.
Jeg er som formand for Færdselssikkerhedskommissionen parat til at arbejde for bedre færdselssikkerhed med alle til rådighed stående midler, store som små
Men jeg kan da med glæde konstatere, at justitsministeren har fundet penge til en fortsat kampagne.
Nu vil jeg sige, at det med færdselsuheld er desværre noget frygteligt noget.
Jeg er selv i den situation, at jeg har en 18-årig datter, som er i gang med at tage kørekort, og det er med gru, at jeg har lagt de statistikker sammen og kunnet læse, at siden hun blev født, til hun i dag skal tage kørekort, er der dræbt 9.966 mennesker i trafikken, og det er så inklusive de 40, for jeg følger det løbende, der allerede er slået ihjel i år.
Hvordan får vi det antal dræbte ned?
Jeg er bange for, at vi både skal bruge pisk og gulerod. Nu har vi i Rådet for Større Færdselssikkerhed nogle gode kampagner, vi skal have sat i gang igen, og vi skal vel også bruge pisken.
Jeg har bemærket, at man ovre på Fyn er i gang med videokontrol, hvor man virkelig får undersøgt de bilister, der kører slalomkørsel, der stjæler hinandens bremselængder osv.
Det er dem, vi om mandagen på Station 2 sidder og er forargede over, og det kan dokumenteres i retten, at det er nogle af dem, der virkelig skal af med kørekortet, fordi det er dem, der er farlige i trafikken.
Jeg må fortsætte på et senere tidspunkt.